FI Euroopan unionin virallinen lehti C 113/63

Kanne 17.2.2010 — Bilbaína de Alquitranes ym. v. ECHA

(Asia T-93/10)

2010/C 113/95

Oikeudenkäyntikieli: englanti

Asianosaiset

Kantajat: Bilbaína de Alquitranes (Luchana-Baracaldo, Espanja), Cindu Chemicals BV (Uithoorn, Alankomaat), Deza a.s. (Valašské Meziříčí, Tšekin tasavalta), Industrial Química del Nalón, SA (Oviedo, Espanja), Koppers Denmark A/S (Nyborg, Tanska), Koppers UK Ltd (Scunthorpe, Yhdistynyt kuningaskunta) Rütgers Germany GmbH (Castrop-Rauxel, Saksa), Rütgers Belgium NV (Zelzate, Belgia) ja Rütgers Poland Sp. Z o.o. (Kedrierzyn-Kozle, Puola) (edustajat: asianajajat K. Van Maldegem ja R. Cana ja solicitor P. Sellar)

Vastaaja: Euroopan kemikaalivirasto (ECHA)

Vaatimukset

— kanne on otettava tutkittavaksi, ja se on todettava perustelluksi

— riidanalainen toimi on kumottava siltä osin kuin se koskee pikeä, kivihiilitervaa, korkealämpötilaista, CAS-numero 65996-93-2

— ECHA on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Kantajat vaativat osittain kumottavaksi Euroopan kemikaaliviraston (ECHA) päätöksen (ED/68/2009), jolla piki, kivihiiliterva, korkealämpötilainen (CAS-numero 65996-93-2) (piki, kivihiiliterva, korkealämpötilainen) tunnistetaan asetuksen (EY) N:o 1907/2006 (1) (REACH-asetus) 57 artiklan d ja e alakohdassa tarkoitetut kriteerit täyttäväksi aineeksi REACH-asetuksen 59 artiklan mukaisesti.

Riidanalaisella päätöksellä, josta kantajat saivat tiedon ECHA:n lehdistötiedotteen välityksellä, piki, kivihiiliterva, korkealämpötilainen sisällytettiin sellaisten 15 uuden kemiallisen aineen joukkoon, jotka kuuluvat erityistä huolta aiheuttavien aineiden kandidaattiluetteloon.

Kantajat eivät riitauta kyseisen aineen tunnistamista syöpää aiheuttavaksi, mutta ne riitauttavat sen tunnistamisen hitaasti hajoavaksi, biokertyväksi ja myrkylliseksi ja erittäin hitaasti hajoavaksi ja erittäin biokertyväksi REACH-asetuksen liitteessä XIII asetettujen kriteerien mukaisesti.

Kantajat väittävät lisäksi, että se, että piki, kivihiiliterva, korkealämpötilainen sisällytetään erityistä huolta aiheuttavien aineiden kandidaattiluetteloon, johtaa siihen, että tällainen aine tullaan lopulta sisällyttämään REACH-asetuksen liitteeseen XIV, millä puolestaan tulee olemaan kantajien kannalta sellaisia lukuisia kielteisiä oikeudellisia seurauksia, joita tällaisesta tunnistamisesta aiheutuu.

Kantajat väittävät, että riidanalainen toimi on lainvastainen, koska sillä rikotaan sääntöjä, joita on sovellettava silloin, kun aineita tunnistetaan erityistä huolta aiheuttaviksi REACH-asetuksen mukaisesti, ja erityisesti hitaasti hajoavien, biokertyvien ja myrkyllisten ja hyvin hitaasti hajoavien ja hyvin biokertyvien aineiden tunnistamiseksi. Riidanalainen päätös perustuu vastaavasti arviointivirheeseen ja oikeudelliseen virheeseen, koska kyseisen aineen tunnistaminen erityistä huolta aiheuttavaksi aineeksi sen perusteella, että se on hitaasti hajoava, biokertyvä ja myrkyllinen ja hyvin hitaasti hajoava ja hyvin biokertyvä, perustuu yksinomaan sen ainesosien ominaisuuksiin tavalla, jolle ei ole löydettävissä oikeudellista perustetta REACH-asetuksesta.

Kantajat väittävät lisäksi, että riidanalaisella toimella loukataan yhdenvertaisen kohtelun periaatetta, koska siinä syrjitään kyseistä ainetta muihin vastaaviin aineisiin nähden ilman objektiivista perustetta.

Lopuksi kantajat väittävät, että riidanalaisella toimella loukataan suhteellisuusperiaatetta, koska se on suhteeton ottaen huomioon vastaajan käytössä olevat keinot ja ne haitat, joita aiheutuu tavoiteltuihin tavoitteisiin nähden.

(1) Kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18.12.2006 annettu Euroopan parlamentin ja neuvoston asetus (EY) N:o 1907/2006 (EUVL L 396, s. 1).